b"\n_START_ARTICLE_\nPeggy Lee\n_START_SECTION_\nBakgrunn\n_START_PARAGRAPH_\nHennes mormor og farfar var henholdsvis norske og svenske innvandrere. Selv var hun det syvende av de \xc3\xa5tte barna til Marvin Olof Egstrom, stasjonsagent for Midland Continental Railroad og hans hustru Selma Amelia (f\xc3\xb8dt Anderson) Egstrom. Hun og familien var lutheranere. Faren var svensk-amerikaner og moren norsk-amerikaner. Etter at moren d\xc3\xb8de da Peggy var fire \xc3\xa5r fammel, giftet faren seg med Min Schaumber._NEWLINE_Peggy Lee h\xc3\xb8rte som ungdom Count Basie Orchestra p\xc3\xa5 radioen og l\xc3\xa6rte seg s\xc3\xa5 p\xc3\xa5 egen h\xc3\xa5nd \xc3\xa5 synge. I Fargo, der hun bodde med familien, sang hun som fjorten\xc3\xa5ring i radiostasjonen WDAY.\n_START_SECTION_\nSangerinne\n_START_PARAGRAPH_\nI 1937 dro hun f\xc3\xb8rste gang til Los Angeles, men etter bare \xc3\xa9n opptreden dro hun tilbake til Fargo. I 1939 begynte hun \xc3\xa5 synge i Will Osbornes orkester og spilte ogs\xc3\xa5 i regionale band i Minneapolis og St. Louis. I 1941 sang hun i hotellet Ambassador West i vokalgruppen The Four of Us. _NEWLINE_I 1941, da Benny Goodmans orkester stod p\xc3\xa5 toppen av sin popularitet, h\xc3\xb8rte Goodman selv Lee synge under en opptreden i Buttery Room i Chicago og engasjerte henne. Hun begynte i august 1941 med plateinnspilling med bandet (Elmer\xe2\x80\x99s Tune). S\xc3\xa5 sang og turnerte hun med dem i hele USA i to \xc3\xa5r. I juli 1942 spilte hun inn sin f\xc3\xb8rste hit \xe2\x80\x93 Why Don't You Do Right? \xe2\x80\x93 som ble solgt i mer enn \xc3\xa9n million eksemplarer og gjorde henne ber\xc3\xb8mt. Han var kjent for sin m\xc3\xa5te \xc3\xa5 synge p\xc3\xa5 \xe2\x80\x93 soft and cool \xe2\x80\x93 noe som hun tilegnet seg i de ofte st\xc3\xb8yfylte nattklubbslokalene. I mars 1943 giftet hun seg med gitaristen i Goodmans band, Dave Barbour._NEWLINE_I 1944 fikk hun en egen kontrakt med Capitol Records og hun sang inn en lang rekke med hits, ofte med ord og musikk av Lee og Barbour. Hennes mest kjente innspillinger er sannsynligvis cover-innspillingen, der hun ogs\xc3\xa5 skrev teksten, av Fever, som opprinnelig var blitt fremf\xc3\xb8rt av Little Willie John, og hennes versjon av paret Jerry Leiber/Mike Stoller-komposisjonen Is That All There Is?. Hennes samarbeide med plateselskapet varte i hele tretti \xc3\xa5r, med avbrudd da hun gikk over til Decca i perioden 1952-57. Hun eksperimenterte med latinamerikanske rytmer og gjorde i 1960 den popul\xc3\xa6re platen Latin \xc3\xa0 la Lee for Capitol._NEWLINE_Hun ble s\xc3\xa6rlig kjent for sangene til Walt Disneys Lady og Landstrykeren, der hun ogs\xc3\xa5 spilte rollen som showkatten Peggy og sang He's a Tramp._NEWLINE_Peggy Lee var ogs\xc3\xa5 med i mange filmer, deriblant den nye versjonen av Al Jolsons The Jazz Singer som ble innspilt i 1953 (opprinnelig fra 1927) og filmen fra 1955 Pete Kelly\xe2\x80\x99s Blues der hun spilte en alkoholisert og deprimert sangerinne. For den rollen ble hun nominert til Oscar for Beste kvinnelige birolle."